Færeyingar áttu viðkomu með bilaða lensidælu Það gerist ekki oft að færeyskir bátar komi til hafna á Snæfellsnesi . Þrátt fyrir það kom Macot FD 25 frá Toftum til hafnar í Ólafsvík á sunnudaginn . Hans Petur Samuelson skipstjóri sagði í samtali við Skessuhorn að þeir hafi leitað til hafnar vegna þess að lensidæla bilaði og voru þeir að bíða eftir nýrri dælu sem átti að koma frá Reykjavík . Aðspurður um aflabrögð sagði Hans Petur að þeir væru að fá þetta fimm til átta tonn á dag , en báturinn rær með beitningarvél og er með 35 þúsund króka í lögn . „ Við megum aðeins fá 36% af þorski , “ sagði Hans Peter og sagði þá einnig vera að fá ýsu , löngu og keilu á krókana . Hans Petur sagði að þeir hefðu verið að veiðum úti af Víkurálnum en færu núna á Jökuldýpið . „ Við höfum verið með eindæmum óheppnir með veður að undanförnu . Það er stormur nánast upp á hvern dag , “ bætti hann við . „ Við megum ekki vera nær landi en 12 mílur og erum því ekki að fá eins góðan afla og íslensku skipin . Þá verðum við að forðast þorskinn eins og hægt er . Það eru 13 manns í áhöfn og þar af fimm íslenskir . “ Macot FD landar afla sínum hjá Frostfiski í Þorlákshöfn og var nýlega landað 40 tonnum eftir fimm sólarhringa á veiðum .